钦定古今图书集成/明伦汇编/氏族典/第134卷 > 《廖用贤尚友录》 > 秦宗权
## 钦定古今图书集成/明伦汇编/氏族典/第134卷 > 《廖用贤尚友录》 > 秦宗权

按《唐书秦宗权传》：“宗权，蔡州上蔡人，为许牙将。黄巢
涉淮，节度使薛能遣宗权蒐兵淮西，而许军乱，杀能。
宗权外示赴难，因逐刺史，据蔡以叛。周岌代能领节
度，即授以州，有兵万人。乃遣将从诸军败贼于汝州。
杨复光言之朝，擢防御使，宠其军曰‘奉国’，即为本军
节度使，进检校司空。巢走出关，宗权与连和，遂围陈”
州，树壁相望，扰寇梁、宋间。巢死，宗权张，甚，有吞噬四
海意，所至屠老孺，焚屋庐，至千里无舍烟，惟赵犫保
陈，朱全忠保汴，仅自完而已。僖宗假朱全忠都统节
以讨贼，宗权悉军十五万，列三十六屯，逼汴。全忠惧，
求救于兖、郓，而朱瑾、朱宣皆身自将，同拒贼。全忠闭
城大会，鼓闻于郊无置声，阴启北门合击，大败之。宗
权忿，过郑，焚郛舍，驱民入淮西，全忠遂有郑、许、河阳、
东都，于是合诸镇兵会上蔡，分为五军入其地。宗权
素壁上蔡以扼险要，全忠拔其壁，遂围蔡州，傅城而
垒，以羸兵诱贼出战，全忠尽斩之。宗权退守中州，未
能下，全忠使大将胡元琮围之，身还汴。宗权间许无
备，袭取其州，执守将元琮，引兵复收许。宗权还，为爱
将申丛所囚，折一足以待命。宗权至汴，全忠以礼迎
劳，宗权謷然无惧色。全忠以槛车上送京师，昭宗御
延喜楼受俘，京兆尹曳以组练，徇两市，引颈视车外，
呼曰：“宗权岂反者耶？顾输忠不效耳！”观者大笑，与妻
赵俱斩独柳下。宗权以中和三年叛，居六年而诛。